'เจริญ'เปิดไพ่เฉลยปริศนาซื้อเสริมสุขควักกระเป๋าเฉียด 8 พันล้านฮุบธุรกิจ
เป็นปริศนาคาใจผู้คนมากมายว่า “ศักดิ์ชัย ธนบุญชัย”
10 ก.ย. 2554

เป็นปริศนาคาใจผู้คนมากมายว่า “ศักดิ์ชัย ธนบุญชัย” 
กรรมการบริษัท เอส เอส เนชั่นแนล โลจิสติกส์ (SSN) เป็นร่างทรงให้กับใคร???? ที่จู่ๆ ใกล้ปลายปีก่อนใช้เงิน 3,000-4,000 ล้านบาท เข้ามาซื้อหุ้นเสริมสุข (SSC) ถือหุ้น 32% ตัดหน้ากลุ่มเป๊ปซี่–โคล่า (ประเทศไทย) ได้หุ้น 32% ไปครองแบบนิ่มๆ ชนิดที่ “สมชาย บุลสุข” และพันธมิตรยังสนับสนุนยกหุ้นขายให้เกือบหมดเกลี้ยง
ชวนให้คิด หรือใครๆ ก็คิดได้ว่า “ศักดิ์ชัย” มีสายสัมพันธ์ที่แนบแน่นกับ “เจริญ สิริวัฒนภักดี” เจ้าของเบียร์ช้างขนาดไหน ตั้งแต่สมัยที่ “ศักดิ์ชัย” มีธุรกิจโรงแรมในต่างแดน แม้ต่อมาภายหลังจะขายให้ “เจริญ” ไปแล้ว ก็ยังถูกชักชวนให้นั่งเป็นกรรมการบริหารงานต่อ
“ศักดิ์ชัย” ปัจจุบันเป็นกรรมการหลายบริษัท และหนึ่งในนั้นคือ บริษัท เอส.เอ.เอส. เทรดดิ้ง ซึ่งมีบริษัท ดาซัน เวนเจอร์ ลิมิเต็ด ถือหุ้นใหญ่ 48% ตามด้วยบริษัทในกลุ่มของเจริญ คือ ทีซีซี แลนด์ ถือ 26% และทีซี โฮเทลส์ กรุ๊ป ถือ 25% กรรมการทั้งหมดของเอส.เอ.เอส. เทรดดิ้ง ล้วนเป็นคนของเจริญทั้งสิ้น รวมทั้ง “ศักดิ์ชัย” ด้วย 
 




แม้ว่า “ศักดิ์ชัย” จะยืนกรานเสียงแข็งมาตลอดทางว่า ไม่ใช่ร่างทรงของใคร หรือเป็นตัวแทน “เจริญ” แต่เป็น “ศักดิ์ชัย” นักลงทุนคนหนึ่งที่ชอบกินเป๊ปซี่เป็นชีวิตจิตใจ จึงกล้าควักเงินในกระเป๋านับหลายพันล้านบาทซื้อเป๊ปซี่กินตลอดชีวิต ตราบใดที่ไม่เขียนชื่อ “เสี่ยเจริญ” ชัดๆ ถือว่าไม่มีชื่อเจริญ ก็ไม่ผิดที่ “ศักดิ์ชัย” จะบอกว่าไม่ใช่ร่างทรงใคร
มาวันนี้ความจริงทุกอย่างปรากฏชัดเจน เมื่อ “เจริญ” เปิดไพ่ออกมาหมด เฉลยปริศนาที่ใครๆ คิดเอาไว้ไม่ผิดเลย เพียงแต่ยังไม่ถึงเวลาของการเปิดความจริงเท่านั้นเอง
“เจริญ” มาเปิดตัวตอนอวสาน ระหว่างเสริมสุขและกลุ่ม “เป๊ปซี่” เมื่อฟางเส้นสุดท้ายใกล้ขาด
สัญญา Mexican Stand Off (ดวลปืน) ระหว่าง SSN กับกลุ่มเป๊ปซี่ ที่กลุ่มเป๊ปซี่จะเป็นฝ่ายเสนอราคาซื้อหุ้นเสริมสุขจาก “SSN” ก่อน หาก SSN และ/หรือจัดให้ผู้ลงทุนฝ่าย SSN ไม่เลือกที่จะขายหุ้น ก็ต้องเลือกซื้อหุ้นทั้งหมดของกลุ่มเป๊ปซี่ (เซเว่นอัพ+เป๊ปซี่–โคล่า) และยังมีบริษัท เอสบีเค เบฟเวอเรจ อีก 24.26 ล้านหุ้น (9.13%) รวมทั้งหมด 50.68% 
ใครๆ ก็คิดว่าถ้า SSN ไม่ขายหุ้นเสริมสุขให้กลุ่มเป๊ปซี่ ก็ต้องเป็นฝ่ายรับซื้อหุ้นแทน แต่โอ้ว!!!! แทบช็อก!!! เมื่อคนซื้อกลับไม่ใช่ SSN แต่เป็นตัวจริง บริษัท ไทยเบฟเวอเรจ โลจิสติก ของ “เสี่ยเจริญ” นั่นเอง
ไทยเบฟเวอเรจ โลจิสติก ควักกระเป๋า 6,406.79 ล้านบาท รับซื้อหุ้นจากกลุ่มเป๊ปซี่ 110.46 ล้านหุ้น คิดเป็น 41.55% หากรวมของเอสบีเค เบฟเวอเรจ อีก 24.26 ล้านหุ้น (1,407 ล้านบาท) เท่ากับใช้เงินซื้อหุ้นจากกลุ่มเป๊ปซี่และพันธมิตรเป็นเงิน 7,800 ล้านบาท ไม่นับรวมที่ต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) อีกส่วนของ SSN นอมินีของ “เจริญ” ไม่ขายแน่นอน 
ขั้นตอนการซื้อขายหุ้นของกลุ่มเป๊ปซี่และพันธมิตรจะทำผ่านการทำเทนเดอร์ออฟเฟอร์ตั้งแต่ 15 ก.ย.–19 ต.ค.นี้ 
“ศักดิ์ชัย” ไม่ลืมที่จะบอกว่าไม่ได้เป็นนอมินีของ “เจริญ” และมีความสนิทสนมกัน แม้ว่า “ไทยเบฟ” จะเข้ามาร่วมซื้อ SSC ก็ให้ตัดประเด็น “ตัวแทน” ออกไป ส่วนที่ไปชวน “ไทยเบฟ” ร่วมลงทุนใน SSC เพราะมีสินค้าให้กับเสริมสุข แต่อนาคต “เสริมสุข” ก็อาจคุยกับเป๊ปซี่โคล่าได้ ทุกอย่างคือธุรกิจ แต่เร็วเกินไปที่จะบอกเวลานี้ เพราะเหลือเวลาเกือบ 7 เดือนก่อนสิ้นสุดสัญญากับเป๊ปซี่ (1 เ.ม.ย. 2555)